****

**G U V E R N U L R O M Â N I E I**

**ORDONANȚĂ DE URGENȚĂ**

**privind adoptarea unor măsuri de sprijin din fonduri externe nerambursabile în sectorul agro-alimentar**

Având în vedere prevederile Hotărârii Guvernului nr. 856/2020 privind prelungirea stării de alertă pe teritoriul României începând cu data de 15 octombrie 2020, precum şi stabilirea măsurilor care se aplică pe durata acesteia pentru prevenirea şi combaterea efectelor pandemiei de COVID-19,

Luând în considerare necesitatea adoptării unor măsuri de sprijin imediat pentru angajatorii care activează în agricultură prin măsuri active de stimulare a angajatorilor care încadrează în muncă tineri cu vârsta cuprinsă între 16 și 29 de ani, categorie pentru care inserția/reinserția pe piața muncii este dificil de realizat,

Ținând cont de actualul context socioeconomic determinat de criza COVID care afectează semnificativ piața forței de muncă și rata șomajului, impunându-se, pe de o parte, necesitatea asigurării unui sprijin angajaților și angajatorilor în vederea continuării activității economice, iar pe de altă parte, impulsionarea angajatorilor în scopul de a atrage forță de muncă disponibilă,

Luând în considerare importanța adoptării unor măsuri de sprijin axate pe consolidarea pieței muncii, concomitent cu prevenirea creșterii ratei șomajului în rândul tinerilor la nivel național, precum și asigurarea unui ajutor financiar acordat angajatorilor care activează în agricultură pentru susținerea plății salariilor angajaților, contribuind astfel la reducerea efectelor sociale negative determinate de răspândirea coronavirusului SARS-CoV-2,

Deoarece agricultura reprezintă un sector de bază al economiei naționale care poate susține ameliorarea stării economice a României și poate contribui la integrarea tinerilor indiferent de nivelul specializării sau studiilor pe care le-au absolvit fiind ușor accesibile pentru toate categoriile de tineri cu vârsta cuprinsă între 16 ani și 29 de ani,

Ținând cont de faptul că neadoptarea unor măsuri urgente, cu caracter excepțional, ar putea genera creșterea șomajului la nivel național precum și amplificarea decalajului socioeconomic dintre tinerii șomeri cu vârsta cuprinsă între 16 și 29 de ani și restul populației,

Deoarece este nevoie de o intervenție de urgență, în vederea demarării implementării acestei măsuri la nivel național pentru a suprapune posibilitatea oferirii de sprijin salarial tinerilor cu vârsta cuprinsă între 16 și 29 de ani, în sectorul agricol, când agricultura are cel mai mult nevoie de susținere, pentru ca măsura să își atingă obiectivul;

Deoarece în lipsa unor măsuri concrete și rapide s-ar vulnerabiliza și mai mult categoria tinerilor cu vârsta cuprinsă între 16și 29 de ani, care nu au un loc de muncă, prin intensificarea manifestării crizei coronavirusului și producerea de potențiale victime în rândul acestora și al familiilor lor, neavând nici un sprijin financiar, precum și accentuarea fenomenului șomajului, cauzat, în principal prin închiderea din cauza pandemiei SARS-CoV-2;

Întrucât aceste elemente vizează un interes public și constituie o situație extraordinară, a cărei reglementare nu poate fi amânată și necesită adoptarea de măsuri active imediate pe calea ordonanței de urgență,

   În temeiul art. 115 alin. (4) din Constituția României, republicată,

Guvernul României adoptă prezenta **ordonanță de urgență.**

**Art.1** (1) Angajatorii care activează în sectorul agro-alimentar, care încadrează în muncă, cu normă întreagă, persoane cu vârsta cuprinsă între 16 și 29 de ani, înregistrați ca șomeri în evidența Agențiilor pentru Ocuparea Forței de Muncă Județene, respectiv a municipiului București beneficiază lunar, pentru o perioadă de maximum 18 luni, începând cu data intrării în vigoare a prezentului act normativ și a mecanismului de implementare, dar nu mai târziu de 31 decembrie 2023, pentru fiecare persoană angajată din această categorie, de o sumă reprezentând echivalentul a 75% din salariul angajatului, dar nu mai mult de 2.250 lei.

(2) În cazul în care persoanele prevăzute la alin. (1) sunt angajate pe posturi ale căror cerințe presupun studii medii, angajatorii beneficiază lunar, pe o perioadă de maximum 18 luni, începând cu data intrării în vigoare a prezentului act normativ și a mecanismului de implementare, dar nu mai târziu de 31 decembrie 2023, pentru fiecare persoană angajată din această categorie, de o sumă reprezentând echivalentul a 75% din salariul angajatului, dar nu mai mult de 3.500 lei.

(3) În cazul în care persoanele prevăzute la alin. (1) sunt angajate pe posturi ale căror cerințe presupun studii superioare indiferent de specialitatea acestor studii, angajatorii beneficiază lunar, pe o perioadă de maximum 18 luni, începând cu data intrării în vigoare a prezentului act normativ și a mecanismului de implementare, dar nu mai târziu de 31 decembrie 2023, pentru fiecare persoană angajată din această categorie, de o sumă reprezentând echivalentul a 75% din salariul angajatului, dar nu mai mult de 6.000 lei.

(4) Angajatorii prevăzuți la alin. (1) – (3) au obligația menținerii raporturilor de muncă pentru o perioadă de minimum de 6 luni de la data încetării acordării sprijinului financiar.

(5) Sumele prevăzute la alin. (1) - (3) se acordă pentru plata salariului proporțional cu timpul efectiv lucrat de salariat și nu se cumulează, pentru același angajat, cu subvențiile care se acordă angajatorilor care au încheiat cu Agențiile Județene pentru Ocuparea Forței de muncă, respectiv a municipiului București contracte sau convenții, potrivit prevederilor art. 80, 85 și art. 93^4 din Legea nr. 76/2002 privind sistemul asigurărilor pentru șomaj și stimularea ocupării forței de muncă, cu modificările și completările ulterioare.

**Art.2** (1) Angajatorii care încetează din inițiativa lor contractele individuale de muncă ale salariaților, anterior expirării termenului prevăzut la art. 1 alin. (4) sunt obligați să restituie, integral, sumele încasate pentru fiecare persoană pentru care a încetat raportul de muncă.

(2) La sumele prevăzute la alin. (1) se aplică dobânda de referință a Băncii Naționale a României în vigoare la data încetării contractelor individuale de muncă, dacă încetarea a intervenit în temeiul prevederilor art. 55 lit. b), art. 56 alin. (1) lit. d) și e) și art. 65 din Legea nr. 53/2003 - Codul Muncii, republicată, cu modificările și completările ulterioare.

**Art.3** Nu beneficiază de sumele prevăzute la art.1 alin. (1) - (3) următoarele categorii de angajatori:

  a) instituțiile și autoritățile publice, astfel cum sunt acestea definite potrivit Legii nr. 500/2002 privind finanțele publice, cu modificările și completările ulterioare, precum și prin Legea nr. 273/2006 privind finanțele publice locale, cu modificările și completările ulterioare;

  b) angajatorii care la data solicitării acordării acestor sume se află în faliment, dizolvare, lichidare sau care au activitățile suspendate sau restricționate din alte motive decât cele generate de răspândirea coronavirusului SARS-CoV-2.

**Art.4** (1) Sumele prevăzute la art.1 alin. (1) - (3) se acordă din bugetul de stat, prin bugetul Ministerului Agriculturi și Dezvoltării Rurale, la solicitarea angajatorilor, depusă, prin mijloace electronice, la Agenția pentru Finanțarea Investițiilor Rurale.

(2) Activitatea de monitorizare a respectării de către angajatori a prevederilor art.1 alin (4) și (5), se realizează de către Agenția pentru Finanțarea Investițiilor Rurale.

  (3) Procedura de acordare a sumelor prevăzute la art.1 alin. (1) - (3) se aprobă prin ordin al ministrului agriculturii și dezvoltării rurale, în termen de 30 zile de la intrarea în vigoare a prezentei ordonanțe de urgență și se publică în Monitorul Oficial al României, Partea I.

**Art.5** (1) Cheltuielile efectuate din bugetul de stat prin bugetul Ministerului Agriculturii și Dezvoltării Rurale, potrivit art. 4 alin. (1) se suportă din fonduri europene externe nerambursabile, prin Programul Operațional Capital Uman, în limita sumelor alocate cu această destinație și în conformitate cu prevederile și regulile de acordare a finanțării.

(2) Aplicarea prevederilor art.1 alin. (1) - (3), precum și verificarea respectării de către angajatori a prevederilor art.1 alin. (4) și (5) se realizează în baza unui protocol de colaborare încheiat între Agenția de Finanțare a Investițiilor Rurale și Agenția Națională pentru Ocuparea Forței de Muncă.

**PRIM MINISTRU**

**LUDOVIC ORBAN**